Niels Bloch Jespersen (S), 2001-02-22:
Det er korrekt, at vi har problemer med utætte kloakker.
Der har hidtil været sat mest fokus på de offentlige kloakker, der jo ikke er omfattet af det forslag, vi nu behandler, men jeg har forstået, at vi i den nærmeste fremtid får lejlighed til at drøfte de offentlige kloakker her i Folketingssalen. Jeg skal derfor alene forholde mig til det foreliggende beslutningsforslag fra Kristeligt Folkeparti, der lægger op til at pålægge regeringen at forpligte kommunerne til at undersøge private stikledninger, samt at dette arbejde skal finansieres af de kommunale kloakfonde.
En sådan automatikmodel kan Socialdemokratiet ikke gå ind for.
Det er dårlig anvendelse af ressourcerne.
I en række tilfælde vil stikledningerne jo være af ny dato, selv om den offentlige kloak er gammel og problemfyldt.
Som det allerede sker i mange kommuner, og som det anbefales af en arbejdsgruppe i Dansk Affalds- og Spildevandsforening, DANAS, bør tilsynet gennemføres i et samarbejde mellem de lokale bygningsmyndigheder, miljøafdelinger og kloakvæsener.
Når det skal vurderes, hvor der er behov for inspektion, skal det ske ud fra en konkret vurdering af f.eks. stikledningernes konstruktion og alder, bevoksning over ledningerne og andre lokale forhold, som bør indgå i en fornuftig prioritering af de offentlige ressourcer til miljøtilsyn.
Jeg skal tillade mig at henvise forslagsstillerne til det materiale om emnet, der ligger på DANAS' hjemmesider, efter at man i 2 år har haft en arbejdsgruppe, der har gennemundersøgt området.
Det viser sig, at kommunerne er godt i gang med at effektivisere de kommunale opgaver med de private stikledninger, og at kommunernes mål er at gennemføre den tiltrængte udbedring af de private stikledninger inden for den samme tidsramme, som gælder for de offentlige ledninger.
Kristeligt Folkeparti rammer med sit beslutningsforslag således lige præcis ned i den positive proces, der allerede er i gang i kommunerne, med at sikre, at også de private stikledninger er i miljømæssigt forsvarlig stand.
Det kan endvidere virke, som om Kristeligt Folkeparti ser bort fra, at den eksisterende lovgivning giver kommunerne
både formel adgang til at vurdere private stikledningers miljømæssige forsvarlighed og en forpligtelse til at reagere over for private, når deres kloakledninger er miljømæssigt uforsvarlige.
en fornuftig og hensigtsmæssig fordeling mellem de offentlige kloakfondes opgaver med at vedligeholde de fælles offentlige hovedkloakledninger og princippet om, at det er den private grundejer, der er ansvarlig for vedligeholdelse af de private stikledninger, men således at det indgår i kommunernes samfundsmæssige opgave at føre det nødvendige tilsyn med de private stikledninger.
Som bekendt er kloakfondens økonomi klart adskilt fra kommunernes almindelige økonomi.
Kloakfondene er opbygget efter et brugerbetalingsprincip, hvor den enkelte borger betaler efter udledning, dvs. belastningsgraden af det fælles spildevandssystem i kommunen.
Der er mange gode grunde til at opretholde denne brandmur, som man kan kalde den, mellem kommunekassen og kloakfonden, og i Socialdemokratiet har vi intet ønske om at forsøge at overføre midler fra kloakfondene til kommunernes generelle samfundsforpligtelse til at føre tilsyn med de private kloakker.
Socialdemokratiet kan således ikke støtte et forslag om at indføre en bastant forpligtelse for kommunerne til at foretage tv-inspektion af stikledninger i tilknytning til renovering af hovedkloakledningerne, og vi mener, at kloakfondens økonomi fortsat skal dække vedligeholdelse af de offentlige kloakker i overensstemmelse med det formål, som midlerne er opkrævet til.